Keywords

Summary



Keywords

1. Euroopa Liit – Institutsioonid – Üldsuse õigus tutvuda dokumentidega – Määrus nr 1049/2001 – Dokumentidega tutvumise õiguse erandid – Ulatus – Ettevõtjate koondumiste kontrolli menetlustes haldustoimikutele kohaldamine – Komisjoni ja teatist esitavate osaliste või kolmandate isikute vahel edastatud dokumendid

(ELTL artikkel 15; Euroopa Parlamendi ja nõukogu määrus nr 1049/2001, artikli 4 lõige 2; nõukogu määrused nr 4064/89 ja nr 139/2004)

2. Euroopa Liit – Institutsioonid – Üldsuse õigus tutvuda dokumentidega – Määrus nr 1049/2001 – Dokumentidega tutvumise õiguse erandid – Mitmel erandil põhinev keeldumine – Lubatavus

(Euroopa Parlamendi ja nõukogu määrus nr 1049/2001, artikkel 4)

3. Euroopa Liit – Institutsioonid – Üldsuse õigus tutvuda dokumentidega – Määrus nr 1049/2001 – Dokumentidega tutvumise õiguse erandid – Otsustamisprotsessi kaitse – Ettevõtjate koondumiste kontrolli menetlusega seotud komisjoni sisedokumendid – Juurdepääsutaotlus, mis on esitatud kohtumenetluse käigus, mis puudutab asjaomast ettevõtjate koondumiste kontrolli menetlust lõpetavat otsust – Keeldumise lubatavus

(ELTL artikkel 15; Euroopa Parlamendi ja nõukogu määrus nr 1049/2001, artikli 4 lõige 3)

4. Euroopa Liit – Institutsioonid – Üldsuse õigus tutvuda dokumentidega – Määrus nr 1049/2001 – Dokumentidega tutvumise õiguse erandid – Kohtumenetluse kaitse – Ettevõtjate koondumiste kontrolli menetlusega seotud komisjoni sisedokumendid – Juurdepääsutaotlus, mille on esitanud sellise kohtumenetluse pool, mis puudutab asjaomast ettevõtjate koondumiste kontrolli menetlust lõpetavat otsust – Keeldumise lubatavus

(ELTL artikkel 15; Euroopa Parlamendi ja nõukogu määrus nr 1049/2001, artikli 4 lõige 2)

Summary

1. Kuigi määruse nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele eesmärk on anda avalikkusele võimalikult täieulatuslik õigus tutvuda Euroopa Parlamendi, nõukogu ja komisjoni dokumentidega, on see õigus selle määruse artiklis 4 sätestatud erandeid arvestades siiski avalikest või erahuvidest lähtudes teatud määral piiratud.

Selleks et õigustada keeldu dokumendiga tutvuda, ei piisa põhimõtteliselt sellest, et dokument on hõlmatud määruse nr 1049/2001 artikli 4 lõikes 2 viidatud tegevuse või huviga – nagu uurimise eesmärgi kaitse – sest asjaomane institutsioon peab samuti selgitama, kuidas dokumendiga tutvumine võiks konkreetselt ja tegelikult kahjustada selles artiklis sätestatud erandiga kaitstud huve. Siiski võib asjaomane institutsioon võtta selles osas aluseks teatud liiki dokumentidele kohaldatavad üldised eeldused, kuna ühesuguste dokumentide avalikustamise taotluste suhtes saab kohaldada sarnaseid üldist laadi kaalutlusi.

Sellised üldised eeldused on kohaldatavad ettevõtjate koondumiste kontrolli menetluse valdkonnas, kuna õigusnormid, mis reguleerivad seda menetlust ja milleks on eelkõige määrused nr 4064/89 ja nr 139/2004 kontrolli kehtestamise kohta ettevõtjate koondumiste üle, näevad samuti ette ranged reeglid menetluse raames saadud või koostatud teabe töötlemiseks. Kindlasti erinevad õiguslikult üksteisest õigus tutvuda haldustoimikuga ettevõtjate koondumiste kontrolli menetluse raames ning õigus tutvuda dokumentidega määruse nr 1049/2001 alusel, samas on need mõlemad oma toimelt sarnased, kuna huvitatud isikutele antud õigus tutvuda toimikuga võimaldab tutvuda komisjonile esitatud märkuste ja dokumentidega.

Seega oleks üldine õigus tutvuda määruse nr 1049/2001 alusel nende dokumentidega, mida komisjon ja teatist esitavad osalised või kolmandad isikud vahetavad, selline, mis kahjustaks tasakaalu, mida liidu seadusandja soovis koondumisi käsitlevas määruses tagada ühelt poolt asjaomaste ettevõtjate kohustuse vahel edastada komisjonile võimalik et tundlikku äriteavet selleks, et komisjonil oleks võimalik hinnata kavandatava koondumise kokkusobivust ühisturuga, ning teiselt poolt tugevdatud kaitse tagatise vahel selle teabe osas, mida ameti- ja ärisaladusena nii komisjonile edastati.

Kui teised isikud peale nende, kellele on antud õigus tutvuda toimikuga ettevõtjate koondumiste kontrolli menetlust käsitlevate õigusnormide alusel või keda võib pidada huvitatud isikuteks, kuid kes ei ole oma õigust teabele kasutanud või kellel ei lubatud teabega tutvuda, saaksid sellise menetluse dokumentidega tutvuda määruse nr 1049/2001 alusel, siis seataks kahtluse alla nende õigusnormidega kehtestatud kord.

Selline üldine eeldus, mis õigustab keeldu nende dokumendiga tutvuda, kehtib sõltumata sellest, kas dokumentidega tutvumise taotlus puudutab juba läbiviidud või käimasolevat kontrollimenetlust.

Siiski ei välista selline üldine eeldus õigust tõendada, et asjaomane dokument, mille avalikustamist taotletakse, ei kuulu selle eelduse alla või et dokumendi avalikustamiseks esineb ülekaalukas üldine huvi määruse nr 1049/2001 artikli 4 lõike 2 alusel.

(vt punktid 111, 116, 118, 120–122, 124, 126)

2. Vt otsuse tekst.

(vt punktid 113 ja 114)

3. Määruse nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele artikli 4 lõike 3 sätestatud erand otsustamisprotsessi kaitse kohta õigustab juurdepääsu keelamist ettevõtjate koondumiste kontrolli menetlusega seotud komisjoni sellistele sisedokumentidele nagu memod ja õiguslikud arvamused. Nimelt võib asjaomane institutsioon menetlust lõpetavat otsust puudutava kohtumenetluse tulemusest sõltuvalt olla kohustatud asja uuesti menetlema selleks, et teha uus otsus asjaomase koondumise kohta, ning seega juhul, kui nimetatud institutsioonil oleks kohustus selle menetluse jooksul sellised sisememod avalikustada, kahjustaks see tõsiselt institutsiooni otsustamisprotsessi.

(vt punktid 127, 130)

4. Vt otsuse tekst.

(vt punkt 132)